
诪谞讞讜转 驻讟 注"讘 - 驻讬专讜砖 砖讟讬讬谞讝诇抓

讜讻谉 诪注专讘讬诐 谞住讻讬诐 砖诇 拽专讘谉 砖讛讜拽专讘 讛讬讜诐 讘谞住讻讬诐 砖诇 拽专讘谉 砖讛讜拽专讘 讗诪砖, 讗诐 讘诇讬诇转诐 砖诇 诪谞讞讜转 讛谞住讻讬诐 讛诇诇讜 砖讜讜讛 (讻讙讜谉 砖砖谞讬 讛拽专讘谞讜转 讛诐 讻讘砖讬诐, 砖讝讛 讜讝讛 讚专讱 讘诇讬诇转讜 讛讬讗 讘砖诇讜砖讛 诇讜讙讬诐 讛谞讬转谞讬诐 诇注砖专讜谉 住讜诇转 讗讞讚). 砖讻谉 专砖讗讬 讗讚诐 诇讛讘讬讗 诪谞讞转 谞住讻讬讜 讗祝 诇讗讞专 讬讜诐 讛拽专讘转 拽专讘谞讜.


讗讘诇 讗讬谉 诪注专讘讬谉 谞住讻讬 讻讘砖讬诐 (砖讘诇讬诇转诐 讛讬讗 讘砖诇讜砖讛 诇讜讙讬诐 砖诪谉 讛谞讬转谞讬诐 讘注砖专讜谉 住讜诇转 讗讞讚) 讘谞住讻讬 驻专讬诐 讜讗讬诇讬诐 (砖讘诇讬诇转诐 讛讬讗 讘砖谞讬 诇讜讙讬诐 砖诪谉 讛谞讬转谞讬诐 讘注砖专讜谉 住讜诇转 讗讞讚). 讜讗诐 讘诇诇谉 诇讗讜转谉 讛诪谞讞讜转 讘住诇转谉 讜讘砖诪谞谉 讻讚讬谞谉, 讗诇讜 (诪谞讞讜转 谞住讻讬 讻讘砖讬诐) 讘驻谞讬 注爪诪谉 讜讗诇讜 (诪谞讞讜转 谞住讻讬 驻专讬诐 讜讗讬诇讬诐) 讘驻谞讬 注爪诪谉, 讜诇讗讞专 诪讻谉 谞转注专讘讜 讗诇讜 讘讗诇讜 鈥� 讛专讬讛诐 讻砖专讬诐 诇讛拽专讬讘谉 注诇 讛诪讝讘讞. 讜讗讜诇诐 讗诐 注讚 砖诇讗 讘诇诇 讗转 讛诪谞讞讜转 讛诇诇讜 讘住诇转谉 讜讘砖诪谞谉 讛专讗讜讬, 谞转注专讘讜 讝讜 讘讝讜 鈥� 驻住讜诇 诇讛拽专讘讛.


讛讻讘砖 讛讘讗 (讛拽专讘) 注诐 讛谞驻转 讛注讜诪专 诇诪讞专转 讬讜诐 讟讜讘 专讗砖讜谉 砖诇 驻住讞, 讗祝 注诇 驻讬 砖诪谞讞转讜 砖讛讬讗 砖谞讬 注砖专讜谞讬诐 住讜诇转, 讻驻讜诇讛 诪砖讗专 诪谞讞讜转 讛讻讘砖讬诐, 砖讛谉 砖诇 注砖专讜谉 住讜诇转 鈥� 诇讗 讛讬讜 谞住讻讬讜 讻驻讜诇讬诐 诪谞住讻讬讛谉 砖诇 砖讗专 诪谞讞讜转 讛讻讘砖讬诐, 砖讗祝 讘讜 讛讬讜 诪讘讬讗讬诐 砖诇讜砖讛 诇讜讙讬诐 砖诪谉 讜砖诇讜砖讛 诇讜讙讬诐 讬讬谉.


讗 讙诪专讗 砖谞讬谞讜 讘诪砖谞转谞讜 讻讬 诪注专讘讬诐 谞住讻讬 驻专讬诐 讘谞住讻讬 讗讬诇讬诐, 讜诪讻讗谉 砖诪讜转专 诇注专讘 讗转 诪谞讞讜转 讛谞住讻讬诐 (砖讚专讱 讘诇讬诇转谉 砖讜讜讛), 讜专诪讬谞讛讜 [讜诪砖诇讬讻讬诐, 诪专讗讬诐 住转讬专讛 诇讻讱, 诪诪讛 砖砖谞讬谞讜 讘讘专讬讬转讗] 注诇 讛谞讗诪专 讘讚专讱 讛拽讟专转 讞诇拽讬 拽专讘谉 讛砖诇诪讬诐: "讜讛拽专讬讘 诪讝讘讞 讛砖诇诪讬诐... 讗转 讛讞诇讘 讛诪讻住讛 讗转 讛拽专讘 讜讗转 讻诇 讛讞诇讘 讗砖专 注诇 讛拽专讘. 讜讗转 砖转讬 讛讻诇讬讜转 讜讗转 讛讞诇讘 讗砖专 注诇讬讛谉 讗砖专 注诇 驻讬 讛讻住诇讬诐 讜讗转 讛讬讜转专转 注诇 讛讻讘讚 注诇 讛讻诇讬讜转 讬住讬专谞讛. 讜讛拽讟讬专讜 讗讜转讜 讘谞讬 讗讛专谉 讛诪讝讘讞讛..." (讜讬拽专讗 讙, 讙鈥� 讛).


 讜讘讗讛 讘讻转讜讘 讛诇砖讜谉 "讜讛拽讟讬专讜 讗讜转讜", 讘爪讜专转 讬讞讬讚 (讗祝 砖诪讚讜讘专 讘讛拽讟专转诐 砖诇 讚讘专讬诐 专讘讬诐, 讛诪谞讜讬讬诐 诇驻谞讬 讻谉) 鈥� 诇讛讜专讜转 砖讬砖 诇讛拽专讬讘 讞诇讘讬讜 砖诇 讻诇 拽专讘谉 诇注爪诪讜, 砖诇讗 讬注专讘 讞诇讘讬诐 砖诇 拽专讘谉 讝讛 讘讞诇讘讬诐 砖诇 拽专讘谉 讝讛. 讜讻讬讜爪讗 讘讚讘专, 讗讬谉 诇注专讘 诪谞讞转 谞住讻讬诐 砖诇 拽专讘谉 讝讛 讘诪谞讞转 谞住讻讬诐 砖诇 拽专讘谉 讗讞专!


讗诪专 专' 讬讜讞谞谉: 讗祝 诪砖谞转谞讜 诇讗 讗诪专讛 砖诪讜转专 诇讻转讞讬诇讛 诇注专讘 谞住讻讬诐 砖诇 拽专讘谉 讝讛 讘谞住讻讬诐 砖诇 拽专讘谉 讗讞专, 讗诇讗 砖讗诐 谞转注专讘讜 讬讻讜诇 诇讛拽专讬讘诐 拽讗 讗诪专 [讛讜讗, 转谞讗 砖诇 诪砖谞转谞讜 讗讜诪专].


讜诪拽砖讬诐 注诇 讻讱: 讗讬 讛讻讬 [讗诐 讻讱] 砖诪砖谞转谞讜 诪讚讘专转 注诇 讘讚讬注讘讚, 讬讜爪讗 讗讬驻讜讗 诪讻讗谉 讻讬 诪讛 砖谞讗诪专 讘讛诪砖讱 讛诪砖谞讛 "讜讗讬谉 诪注专讘讬谉 谞住讻讬 讻讘砖讬诐 讘谞住讻讬 驻专讬诐 讜讗讬诇讬诐" 鈥� 讗讬谉 讛讻讜讜谞讛 诇讗讬住讜专 注讬专讜讘 诇讻转讞讬诇讛, 讗诇讗 砖讗住讜专 讛讚讘专 诪讻诇 讜讻诇, 讜讗驻讬诇讜 讗诐 谞转注专讘讜 讘讚讬注讘讚 鈥� 谞诪讬 [讙诐 讻谉] 诇讗 讬讛讬讜 讻砖专讬诐 诇讛拽专讘讛. 讜讛讗 [讜讛专讬] 诪讚拽转谞讬 住讬驻讗 [诪诪讛 砖砖谞讛 讛转谞讗 讘诪砖谞转谞讜 讘住讜祝 讛诪砖谞讛] 砖讗诐 诇讗讞专 砖讘诇诇谉 讗诇讜 讘驻谞讬 注爪诪谉 讜讗诇讜 讘驻谞讬 注爪诪谉 拽专讛 讛讚讘专 讜谞转注专讘讜 讗诇讜 讘讗诇讜 鈥� 讛专讬讛诐 讻砖专讬谉 诇讛拽专讘讛. 讜诪讻诇诇 讛讚讘专讬诐 讗转讛 诇诪讚 讻讬 讛讛诇讻讛 讚专讬砖讗 [砖讘转讞讬诇转 讛诪砖谞讛] 讛谞砖谞讬转 讘诇砖讜谉 "诪注专讘讬谉" 鈥� 砖诇讻转讞诇讛 讬讻讜诇 讛讜讗 诇注专讘 讗讜转诐 拽讗 讗诪专 [讛讜讗 讗讜诪专]!


讗诪专 讗讘讬讬, 讛讻讬 拽讗诪专 [讻讱 讛讜讗 讗讜诪专, 讝讜 讻讜讜谞转 讚讘专讬 诪砖谞转谞讜]: 讗讻谉 讚讘专 讛讚讜诪讛 诇讞诇讘讬诐, 砖讗祝 讛讜讗 拽专讘 注诇 讛诪讝讘讞, 讜讻讙讜谉 住诇转谉 讜砖诪谞谉 砖诇 讛诪谞讞讜转 鈥� 讗讬谉 诇注专讘讜, 讜讗讜诇诐 诪注专讘讬谉 讗转 谞住讻讬 讬讬谞谉 砖诇 讛拽专讘谞讜转 砖讗讬谞诐 讚讜诪讬诐 诇讞诇讘讬诐 砖讛专讬 讗讬谞诐 诪讜拽讟专讬诐 注诇 讛诪讝讘讞. 讜讗讜诇诐 讗祝 讛诐 讗讬谞诐 诪讜转专讬诐 讘注讬专讜讘 讗诇讗 讗诐 讻谉 讻讘专 谞转注专讘 住诇转谉 讜砖诪谞谉 砖诇 讛诪谞讞讜转 (讜讻讱, 讗讬谉 注讜讚 诪拽讜诐 诇讞砖砖, 砖诪转讜讱 砖诪注专讘讬诐 讗转 讛讬讬谉, 讬讘讜讗讜 诇注专讘 讗祝 讗转 讛住讜诇转 讜讛砖诪谉).


 讜砖讜讗诇讬诐 注诇 讻讱: 讜讻讬 讻讱 讛讜讗 讛讚讬谉 砖讬讬谞谉 砖诇 讛拽专讘谞讜转 诇讻转讞诇讛 诇讗 诪注专讘讬诐, 讗诇讗 讗诐 讻谉 讛转注专讘 讻讘专 住诇转谉 讜砖诪谞谉 砖诇 讛诪谞讞讜转? 讜讛转谞讬讗 [讜讛专讬 砖谞讜讬讛 讘专讬讬转讗]: 讘诪讛 讚讘专讬诐 讗诪讜专讬诐 砖讗讬谞讜 诪注专讘? 鈥� 讚讜讜拽讗 讘住诇转 讜讘砖诪谉, 讗讘诇 讬讬谉 诪注专讘讬谉. 讜诪砖诪注 讗讬驻讜讗 砖诪注专讘讬诐 讬讬谉 讘讻诇 讗讜驻谉, 讙诐 讗诐 诇讗 讛转注专讘讜 拽讜讚诐 诇讻谉 讛住讜诇转 讜讛砖诪谉!


讗诇讗 讗诪专 讗讘讬讬 讘讛住讘专 讛讚讘专讬诐: 讻砖讗诪专 讛转谞讗 砖诇 诪砖谞转谞讜 "诪注专讘讬谉 谞住讻讬 讗讬诇讬诐 讘谞住讻讬 驻专讬诐" 讛讻讬 拽讗诪专 [讻讱 讛讜讗 讗讜诪专, 讝讜 讻讜讜谞转讜]: 谞住讻讬 讛讬讬谉 诪讜转专讬诐 诇讻转讞讬诇讛 讘注讬专讜讘, 讜讛讬讻讗 [讛讬讻谉, 讘诪拽专讛] 砖讛讜拽讟专 讻讘专 住诇转谉 讜砖诪谞谉 砖诇 讛诪谞讞讜转 鈥� 诪注专讘讬谉 讬讬谉 讗祝 诇讻转讞诇讛. 讜讗祝 讛讬讻讗 [讛讬讻谉, 讘诪拽专讛] 砖诇讗 讛讜拽讟专 注讚讬讬谉 砖诪谞谉 讜住诇转谉 砖诇 讛诪谞讞讜转, 讗诐 讻讘专 谞转注专讘 住诇转谉 讜砖诪谞谉 讜砖讜讘 讗讬谉 讞砖砖 砖诪讗 讬讘讜讗讜 诇注专讘诐 鈥� 诪注专讘讬谉 谞诪讬 [讙诐 讻谉] 讗转 讬讬谞谉. 讜讗讜诇诐 讗诐 诇讗讜 [诇讗] 谞转注专讘讜 讛住讜诇转 讜讛砖诪谉, 讜注讚讬讬谉 诇讗 讛讜拽讟专讜 鈥� 讗讬谉 诪注专讘讬谉 讗转 谞住讻讬 讛讬讬谉, 诪讞砖砖 讚诇诪讗 [砖诪讗] 诪转讜讱 讻讱 讗转讬 [讬讘讜讗] 讙诐 诇讗讬注专讜讘讬 [诇注专讘] 住诇转 讜砖诪谉 诇讻转讞诇讛.


讘 砖谞讬谞讜 讘诪砖谞转谞讜 讻讬 讻讘砖 讛讘讗 注诐 讛注讜诪专, 讗祝 砖诪谞讞转讜 讛讬转讛 讻驻讜诇讛 诪诪谞讞讜转 砖讗专 拽专讘谞讜转 讻讘砖讬诐, 讗讬谉 谞住讻讬讜 讻驻讜诇讬诐 诪砖诇讛诐. 讜讘注谞讬谉 讝讛 诪讘讬讗讬诐 注讜讚 诪讛 砖转谞讜 专讘谞谉 [砖谞讜 讞讻诪讬诐 讘讘专讬讬转讗]: 讘诪讛 砖谞讗诪专 讘拽专讘谉 讛注讜诪专 "讜诪谞讞转讜 砖谞讬 注砖专讜谞讬诐" (讜讬拽专讗 讻讙, 讬讘鈥斪欁�) 诇讬诪讚 讛讻转讜讘 注诇 讻讘砖 讛讘讗 注诐 讛注讜诪专 砖诪谞讞转讜 讻驻讜诇讛 诪砖讗专 诪谞讞讜转 讛讻讘砖讬诐 讛讘讗讜转 专拽 诪注砖专讜谉 讗讞讚 住讜诇转.


讬讻讜诇 砖转讗诪专 讻讬 讻砖诐 砖诪谞讞转讜 讻驻讜诇讛 讘砖讬注讜专讛, 讻讱 讙诐 砖讬注讜专 谞住讱 讬讬谞讜 砖诇 讻讘砖 讝讛 讻驻讜诇 诪砖诇 砖讗专 谞住讻讬 讛讻讘砖讬诐 (砖砖讬注讜专诐 讛讜讗 专讘注 讛讛讬谉), 讜讬讛讗 诪讞爪讬转 讛讛讬谉? 诇讻讱 转诇诪讜讚 诇讜诪专 (诪诇诪讚谞讜 讛谞讗诪专) 讘讛诪砖讱 讛驻住讜拽: "讜谞住讻讜 讬讬谉 专讘讬注讬转 讛讛讬谉" 鈥� 砖讗讬谞讜 讗诇讗 专讘讬注讬转 讛讛讬谉. 讜注讚讬讬谉 讬讻讜诇 砖讗诪谞诐 诇讗 讬讛讗 砖讬注讜专 讬讬谞讜 砖诇 讛讻讘砖 讛讘讗 注诐 讛注讜诪专 讻驻讜诇 诪砖诇 砖讗专 拽专讘谞讜转 讛讻讘砖讬诐, 讜诪讛讟注诐 砖讛讬讬谉 讗讬谞讜 谞讘诇诇 注诐 诪谞讞转讜, 讗讘诇 讘砖诪谉, 砖讛讜讗 谞讘诇诇 讘住讜诇转 讛诪谞讞讛, 讬讛讗 砖讬注讜专 砖诪谞讜 砖诇 讛讻讘砖 讛讘讗 注诐 讛注讜诪专 讞爪讬 讛讛讬谉 讻驻讜诇 诪讝讛 砖诇 砖讗专 拽专讘谞讜转 讛讻讘砖讬诐 (砖讛讜讗 专讘讬注讬转 讛讛讬谉), 诇驻讬 砖讛讜讗 谞讘诇诇 注诐 诪谞讞转讜? 诇讻讱 转诇诪讜讚 诇讜诪专 注讜讚 讘讻转讜讘 讝讛 "讜谞住讻讜 讬讬谉 专讘讬注讬转 讛讛讬谉" 鈥� 砖讻诇 谞住讻讬讜 砖诇 讻讘砖 讝讛 诇讗 讬讛讜 讗诇讗 专讘讬注讬转 讛讛讬谉, 讜诇讗 讬讜转专.


 讜砖讜讗诇讬诐:  诪讗讬 转诇诪讜讚讗 [诪讛 讛诇讬诪讜讚]? 讻讬爪讚 谞诇诪讚 讛讚讘专 诪谉 讛讻转讜讘? 讗诪专 专' 讗诇注讝专: 讛讻转讬讘 砖诇 讛诪诇讛 讛讜讗 "讜谞住讻讛" 讻爪讜专转 砖讬讜讱 讛诪转讬讬讞住转 诇谞拽讘讛, 讜讗讜诇诐 拽专讬谞谉 [拽讜专讗讬诐 讗谞讜] 讗讜转讛 "讜谞住讻讜" 讻爪讜专转 砖讬讜讱 讛诪转讬讬讞住 诇讝讻专, 讜诪注转讛


讻讬爪讚 谞讬讬砖讘 讗转 讛讚讘专讬诐? 鈥� 讛专讬 讝讛 讘讗 诇诇诪讚 讻讬 谞住讻讛 砖诇 诪谞讞讛 讝讜 讛专讬讛讜 讻谞住讻讜 砖诇 讬讬谉, 诪讛 讛讬讬谉 诇讻讘砖 讛讘讗 注诐 讛注讜诪专 砖讬注讜专讜 专讘讬注讬转 讛讛讬谉, 讗祝 讛砖诪谉 谞诪讬 [讙诐 讻谉] 讛谞讬转谉 讘诪谞讞转讜 砖讬注讜专讜 专讘讬注讬转 讛讛讬谉, 讜诇讗 讬讜转专.


讙 讜诪转讜讱 砖谞讬讚讜谉 讚讬谞讜 砖诇 讛讻讘砖 讛讘讗 注诐 讛注讜诪专, 诪讘讬讗讬诐 讚讘专讬诐 砖讬砖 讘讛诐 谞讙讬注讛 诇拽专讘谉 讝讛. 讗诪专 专' 讬讜讞谞谉: 讗砖诐 诪爪讜专注 砖砖讞讟讜 砖诇讗 诇砖诪讜 讗诇讗 诇砖诐 拽专讘谉 讗讞专, 讗祝 砖诇讗 注诇讛 讜诇讗 讬爪讗讜 讘讜 讛讘注诇讬诐 讬讚讬 讞讜讘转诐 鈥� 讛专讬讛讜 讟注讜谉 谞住讻讬诐 讻讗砖诐 诪爪讜专注, 讜砖诇讗 讻砖讗专 拽专讘谞讜转 讗砖诐, 砖讗讬谉 讘讗讬诐 讗转诐 谞住讻讬诐. 讜讟注诪讜 砖诇 讚讘专: 砖讻谉 讛讜讗 讻砖诇注爪诪讜 讻砖专, 讜讗诐 讗讬 (讗讬谉) 讗转讛 讗讜诪专 讻谉 砖讛讜讗 讘讗 讘谞住讻讬诐 鈥� 驻住诇转讜 诪诇拽专讘 注诇 讛诪讝讘讞 (砖讻谉 讗讬谉 讛讜讗 专讗讜讬 诇讗砖诐 诪爪讜专注, 讻讬讜谉 砖谞砖讞讟 砖诇讗 诇砖诪讜, 讜讻谉 讗讬谉 讛讜讗 专讗讜讬 诇注讜诇讛).


诪转拽讬祝 诇讛 [诪拽砖讛 注诇 讻讱] 专讘 诪谞砖讬讗 讘专 讙讚讗: 讗诇讗 诪注转讛, 砖讻讚讬 诇诪谞讜注 讗转 驻住讬诇转讜 砖诇 讛拽专讘谉, 讗转讛 诪讟注讬谞讜 讘谞住讻讬诐, 讜砖诇讗 讻讚讬谞讜 讛诪拽讜专讬, 谞讗诪专 讻谉 讙诐 讘讻讘砖 讛讘讗 注诐 讛注讜诪专 砖砖讞讟讜 砖诇讗 诇砖诪讜, 讜诇讗 讬爪讗讜 讬讚讬 讞讜讘转讜, 讜讗讜诇诐 讛专讬讛讜 讻砖专 讜讚讬谞讜 讻砖讗专 拽专讘谉 注讜诇讛 鈥� 讬讬砖诪专 讚讬谞讜 讛诪拽讜专讬 砖讛讜讗 讘讗 讘砖谞讬 注砖专讜谞讬诐 诇诪谞讞讛, 讜转讛讗 诪谞讞转讜 讻驻讜诇讛 诪砖诇 砖讗专 讻讘砖讬 注讜诇讛 讛讘讗讬诐 讘注砖专讜谉 讗讞讚 讘诇讘讚. 诪砖讜诐 讛砖讬拽讜诇 "砖讗诐 讗讬 讗转讛 讗讜诪专 讻谉 砖讬讜讘讗 讛讻讘砖 讻讚讬谞讜 讛专讗砖讜谉 鈥� 驻住诇转讜"! 讜讻谉 拽专讘谉


转诪讬讚 砖诇 砖讞专 砖砖讞讟讜 砖诇讗 诇砖诪讜, 讜诇讗 讬爪讗讜 讘讻讱 讬讚讬 讞讜讘转讜, 讜讗讜诇诐 讛专讬讛讜 讻砖专 讜讚讬谞讜 讻砖讗专 拽专讘谉 注讜诇讛 鈥� 砖讬讬砖诪专 讚讬谞讜 讛专讗砖讜谉, 讜讬讛讗 讟注讜谉 住讬讚讜专 讜谞转讬谞转 砖谞讬 讙讝讬专讬谉 砖诇 注抓 注诇 讛诪讝讘讞, 讘讬讚讬 讻讛谉 讗讞讚, 讜讻讚专讱 砖注讜砖讬诐 讘注讜诇转 讛转诪讬讚 砖诇 砖讞专 (讜讗讬谉 注讜砖讬诐 讻谉 讘砖讗专 注讜诇讜转). 诪砖讜诐 砖讗诐 讗讬 讗转讛 讗讜诪专 讻谉 砖讬讜讘讗 讛拽专讘谉 讻讚讬谞讜 讛专讗砖讜谉 鈥� 驻住诇转讜! 讜讻谉 讬砖 诇砖讗讜诇 讘讬讞住 诇拽专讘谉 讛转诪讬讚 砖诇 讘讬谉 讛注专讘讬诐 砖砖讞讟讜 砖诇讗 诇砖诪讜, 砖讬讬砖诪专 讚讬谞讜 讛专讗砖讜谉, 讜讬讛讗 讟注讜谉 住讬讚讜专 讜谞转讬谞转 砖谞讬 讙讝讬专讬谉 注爪讬诐 注诇 讛诪讝讘讞, 讘讬讚讬 砖谞讬 讻讛谞讬诐, 讜讻讚专讱 砖注讜砖讬诐 讘注讜诇转 讛转诪讬讚 砖诇 讘讬谉 讛注专讘讬讬诐 (讜讗讬谉 注讜砖讬诐 讻谉 讘砖讗专 注讜诇讜转). 诪砖讜诐 砖讗诐 讗讬 讗转讛 讗讜诪专 讻谉 砖讬讜讘讗 讛拽专讘谉 讻讚讬谞讜 讛专讗砖讜谉 鈥� 驻住诇转讜!


讜诪住讻诐 专讘 诪谞砖讬讗 讘专 讙讚讗 讗转 砖讗诇转讜: 讗讬谉 讛讻讬 谞诪讬 [讻谉, 讻讱 讛讜讗 讛讚讬谉 讙诐 讻谉] 讘讻诇 讛诪拽专讬诐 讛诇诇讜, 砖爪专讬讱 诇注砖讜转 讘讛诐 讻讗诪讜专. 讜讗讜诇诐 注讚讬讬谉 拽砖讛 诪讚讜注 诇讗 讛讝讻讬专 专' 讬讜讞谞谉 讘讚讘专讬讜 讗诇讗 讗砖诐 诪爪讜专注 砖谞砖讞讟 砖诇讗 诇砖诪讜! 讗诇讗 讗诪专 讗讘讬讬: 讗诪谞诐 讻讱 讛讜讗 讛讚讬谉, 诇讚注转 专' 讬讜讞谞谉, 讗祝 讘讻诇 讛诪拽专讬诐 讛诇诇讜 砖谞诪谞讜. 讗诇讗 砖讞讚讗 诪讬谞讬讬讛讜 谞拽讟 [讗讞讚 诪讛诐 诇拽讞] 讻讚讜讙诪讛, 讜诪诪谞讜 谞诇诪讚 诇砖讗专 讛诪拽专讬诐.


 讜讗讬诇讜 专' 讗讘讗 讗诪专: 诇讗 谞爪专讱 专' 讬讜讞谞谉 诇讜诪专 讗转 讚讘专讬讜 讘讚讬谞诐 砖诇 讛拽专讘谞讜转 讛诇诇讜 砖谞砖讞讟讜 砖诇讗 诇砖诪诐, 砖讻谉 讘砖诇诪讗 讛谞讱 [谞谞讬讞 讗诇讛] 注讜诇讜转 谞讬谞讛讜 [讛诐],

